CELEX: 32021R1175
Language: ro
Date: 2021-07-16 00:00:00
Title: Regulamentul (UE) 2021/1175 al Comisiei din 16 iulie 2021 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea poliolilor în anumite produse de cofetărie cu valoare energetică redusă (Text cu relevanță pentru SEE)

19.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 256/53
               
            
         REGULAMENTUL (UE) 2021/1175 AL COMISIEI
         din 16 iulie 2021
         de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea poliolilor în anumite produse de cofetărie cu valoare energetică redusă
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
         întrucât:
         
                     (1)
                  
                  
                     Anexa II la Regulamentul (CE) nr. 1333/2008 conține o listă a Uniunii cuprinzând aditivii alimentari autorizați pentru utilizare în produsele alimentare și condițiile lor de utilizare.
                  
               
                     (2)
                  
                  
                     Lista respectivă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
                  
               
                     (3)
                  
                  
                     La 18 decembrie 2018, a fost depusă o cerere de autorizare a utilizării poliolilor ca îndulcitori în produsele de cofetărie cu consistență tare și cu valoare energetică redusă (bomboane și acadele), produse de cofetărie moi (caramele, bomboane gumate si produse din spumă zaharoasă/bezele moi), lemn dulce, nuga și marțipan; pastile pentru gât pentru împrospătarea respirației puternic aromatizate și dropsuri pentru împrospătarea respirației. Această cerere a fost pusă ulterior la dispoziția statelor membre în temeiul articolului 4 din Regulamentul (CE) nr. 1331/2008.
                  
               
                     (4)
                  
                  
                     Poliolii sunt îndulcitori cu un nivel scăzut de calorii și pot fi utilizați pentru a înlocui parțial sau total zaharurile calorice din anumite produse de cofetărie. Aceasta permite reducerea conținutului lor caloric și oferirea de produse cu valoare energetică redusă consumatorilor, în conformitate cu articolul 7 din Regulamentul (CE) nr. 1333/2008. Utilizarea combinată a poliolilor și a zaharurilor în produsele de cofetărie cu valoare energetică redusă conferă dulceață produselor, precum și funcționalitățile și proprietățile organoleptice dorite care nu pot fi obținute cu alte ingrediente sau prin utilizarea exclusivă a poliolilor.
                  
               
                     (5)
                  
                  
                     Utilizarea limitată a poliolilor ca îndulcitori este considerată acceptabilă în produsele alimentare, cu condiția ca acțiunea lor laxativă să fie luată în considerare (3). Regulamentul (CE) nr. 1333/2008 nu permite, în general, utilizarea poliolilor în băuturi din cauza potențialului lor laxativ. Cu toate acestea, atunci când sunt utilizați în alimente solide, cum ar fi produsele de cofetărie vizate de cerere, este puțin probabil ca poliolii să provoace vreun simptom laxativ nedorit în condițiile unui consum mai mic de 20 g de polioli pe zi din toate sursele (4). Prin urmare, Regulamentul (CE) nr. 1333/2008 permite deja utilizarea lor conform principiului „quantum satis” în categoria de produse alimentare 05.2 „Alte produse de cofetărie, inclusiv dropsuri pentru împrospătarea respirației”, printre altele, pentru înlocuirea totală a zaharurilor în produsele fără adaos de zahăr. Extinderea propusă a utilizării se referă doar la înlocuirea parțială a zaharurilor în aceleași tipuri de produse și, prin urmare, poliolii ar fi utilizați la niveluri care nu sunt asociate cu simptome laxative nedorite.
                  
               
                     (6)
                  
                  
                     În temeiul articolului 3 alineatul (2) din Regulamentul (CE) nr. 1331/2008, Comisia trebuie să solicite avizul autorității pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății umane. Autorizarea utilizării poliolilor ca îndulcitori în produsele de cofetărie cu valoare energetică redusă, împreună cu utilizarea deja autorizată a acestora în produsele de cofetărie fără adaos de zahăr, constituie o actualizare a acestei liste care nu este susceptibilă de a avea un efect asupra sănătății umane. Prin urmare, nu este necesar să se solicite avizul autorității. Pentru a se asigura faptul că sunt oferite suficiente informații consumatorilor, etichetarea produselor alimentare care conțin mai mult de 10 % polioli adăugați autorizați în temeiul anexei II la Regulamentul (CE) nr. 1333/2008 trebuie să includă mențiunea obligatorie „consumul excesiv poate cauza efecte laxative”, în conformitate cu anexa III la Regulamentul (UE) nr. 1169/2011 al Parlamentului European și al Consiliului (5).
                  
               
                     (7)
                  
                  
                     Prin urmare, este adecvat să se autorizeze utilizarea poliolilor ca îndulcitori în anumite produse cu valoare energetică redusă menționate în considerentul 3 prima teză în subcategoria de produse alimentare 05.2 „Alte produse de cofetărie, inclusiv dropsuri pentru împrospătarea respirației” conform principiului „quantum satis”.
                  
               
                     (8)
                  
                  
                     Prin urmare, anexa II la Regulamentul (CE) nr. 1333/2008 trebuie modificată în consecință.
                  
               
                     (9)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 iulie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 354, 31.12.2008, p. 16.
         
            (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
         
            (3)  Raportul Comitetului științific pentru alimentație (SCF) privind îndulcitorii (SCF, 1984), avizul Comitetului științific pentru alimentație privind eritritolul (aviz din 5 martie 2003).
         
            (4)  Raportul Comitetului științific pentru alimentație (SCF) cu privire la îndulcitori (avizul emis la 11 decembrie 1987 și la 10 noiembrie 1988).
         
            (5)  Regulamentul (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare, de modificare a Regulamentelor (CE) nr. 1924/2006 și (CE) nr. 1925/2006 ale Parlamentului European și ale Consiliului și de abrogare a Directivei 87/250/CEE a Comisiei, a Directivei 90/496/CEE a Consiliului, a Directivei 1999/10/CE a Comisiei, a Directivei 2000/13/CE a Parlamentului European și a Consiliului, a Directivelor 2002/67/CE și 2008/5/CE ale Comisiei și a Regulamentului (CE) nr. 608/2004 al Comisiei (JO L 304, 22.11.2011, p. 18).
      
      
         
            ANEXĂ
            În partea E din anexa II la Regulamentul (CE) nr. 1333/2008, în categoria de produse alimentare 05.2 „Alte produse de cofetărie, inclusiv dropsuri pentru împrospătarea respirației”, se introduce următoarea rubrică după rubrica referitoare la grupul IV „Polioli”, autorizați cu restricția „numai pentru fructe zaharisite, cu valoare energetică redusă sau fără adaos de zahăr”:
            
               
                            
                        
                        
                           „Grupul IV
                        
                        
                           Polioli
                        
                        
                           
                              quantum satis
                           
                        
                        
                            
                        
                        
                           numai bomboane tari și acadele, caramele, bomboane gumate și produse din spumă zaharoasă/bezele moi, lemn dulce, nuga, marțipan, dropsuri pentru împrospătarea respirației și pastile pentru gât pentru împrospătarea respirației puternic aromatizate, cu valoare energetică redusă sau fără adaos de zahăr”